CELEX: 32017R1352
Language: ro
Date: 2017-04-18 00:00:00
Title: Regulamentul delegat (UE) 2017/1352 al Comisiei din 18 aprilie 2017 de modificare a Regulamentului delegat (UE) 2015/98 al Comisiei privind punerea în aplicare a obligațiilor internaționale ale Uniunii, astfel cum sunt menționate la articolul 15 alineatul (2) din Regulamentul (UE) nr. 1380/2013 al Parlamentului European și al Consiliului, în cadrul Convenției internaționale pentru conservarea tonului din Oceanul Atlantic și al Convenției privind viitoarea cooperare multilaterală pentru pescuit în Atlanticul de Nord-Vest

21.7.2017   
            
            
               RO
            
            
               Jurnalul Oficial al Uniunii Europene
            
            
               L 190/1
            
         REGULAMENTUL DELEGAT (UE) 2017/1352 AL COMISIEI
   din 18 aprilie 2017
   de modificare a Regulamentului delegat (UE) 2015/98 al Comisiei privind punerea în aplicare a obligațiilor internaționale ale Uniunii, astfel cum sunt menționate la articolul 15 alineatul (2) din Regulamentul (UE) nr. 1380/2013 al Parlamentului European și al Consiliului, în cadrul Convenției internaționale pentru conservarea tonului din Oceanul Atlantic și al Convenției privind viitoarea cooperare multilaterală pentru pescuit în Atlanticul de Nord-Vest
   COMISIA EUROPEANĂ,
   având în vedere Tratatul privind funcționarea Uniunii Europene,
   având în vedere Regulamentul (UE) nr. 1380/2013 al Parlamentului European și al Consiliului din 11 decembrie 2013 privind politica comună în domeniul pescuitului, de modificare a Regulamentelor (CE) nr. 1954/2003 și (CE) nr. 1224/2009 ale Consiliului și de abrogare a Regulamentelor (CE) nr. 2371/2002 și (CE) nr. 639/2004 ale Consiliului și a Deciziei 2004/585/CE a Consiliului (1), în special articolul 15 alineatul (2),
   întrucât:
   
               (1)
            
            
               Regulamentul (UE) nr. 1380/2013 prevede obligația de debarcare a tuturor capturilor de specii care fac obiectul unor limite de captură și, în Marea Mediterană, a capturilor de anumite specii care fac obiectul unor cerințe privind dimensiunile minime (denumită în continuare „obligația de debarcare”). Articolul 15 alineatul (1) din regulamentul menționat vizează activitățile de pescuit desfășurate în apele Uniunii sau de către navele de pescuit ale Uniunii în afara apelor Uniunii, în ape care nu se află sub suveranitatea sau jurisdicția unor țări terțe.
            
         
               (2)
            
            
               Regulamentul (CE) nr. 1386/2007 al Consiliului (2) prevede măsurile de conservare și executare care se aplică în zona de reglementare a Organizației de Pescuit în Atlanticul de Nord-Vest (NAFO) (3), la care Uniunea a aderat în 1978. Anumite măsuri de conservare și executare ale NAFO (MCEN) stabilesc o obligație de aruncare înapoi în mare a capturilor și a capturilor accidentale pentru anumite specii cărora ar trebui să li se aplice obligația de debarcare.
            
         
               (3)
            
            
               Articolul 15 alineatul (2) din Regulamentul (UE) nr. 1380/2013 împuternicește Comisia să adopte acte delegate în scopul implementării obligațiilor internaționale în legislația Uniunii, inclusiv a derogărilor de la obligația de debarcare.
            
         
               (4)
            
            
               Regulamentul delegat (UE) 2015/98 al Comisiei (4) prevede derogări de la obligația de debarcare aplicabilă de la 1 ianuarie 2015 în ceea ce privește capturile și capturile accidentale de capelin care trebuie aruncate înapoi în mare în temeiul MCEN.
            
         
               (5)
            
            
               Cel târziu de la 1 ianuarie 2017, obligația de debarcare se va aplica și altor specii care definesc activitățile de pescuit, inclusiv unor specii capturate în zona de reglementare a NAFO.
            
         
               (6)
            
            
               În conformitate cu articolul 5 din MCEN, unele stocuri capturate în zona de reglementare a NAFO fac obiectul unor limite de captură, cu excepția stocului de crevete nordic din diviziunea NAFO 3M, în cazul căruia gestionarea se realizează prin alocarea efortului.
            
         
               (7)
            
            
               Articolul 6 din MCEN stabilește limite ale capturilor accidentale păstrate la bord pentru stocurile care fac obiectul unor limite de captură sau de efort atunci când aceste stocuri sunt pescuite accidental în cadrul altor activități de pescuit. Articolul 6 alineatul (3) litera (d) din MCEN, astfel cum a fost pus în aplicare prin articolul 4 alineatul (2) din Regulamentul (CE) nr. 1386/2007, prevede că, în cazul în care se aplică o interdicție de pescuit, cantitatea păstrată la bord dintr-o specie clasificată drept captură accidentală se limitează la maximum 1 250 kg sau 5 %, reținându-se valoarea mai mare.
            
         
               (8)
            
            
               În plus, articolul 14 din MCEN, astfel cum a fost pus în aplicare prin articolul 10 din Regulamentul (CE) nr. 1386/2007, prevede că nicio navă nu păstrează la bord peștele care nu are dimensiunea minimă aplicabilă, iar acesta se aruncă imediat în mare.
            
         
               (9)
            
            
               Anexa I.A la MCEN conține un tabel cu cotele anuale pentru toate stocurile NAFO care fac obiectul unor limite de captură.
            
         
               (10)
            
            
               Articolele 5, 6 și 14 din MCEN, luate împreună, instituie obligația de aruncare înapoi în mare a capturilor care depășesc limitele stabilite ale capturilor sau ale capturilor accidentale. În ceea ce privește navele Uniunii care pescuiesc în zona de reglementare a NAFO, sunt vizate următoarele activități de pescuit: cod (în diviziunile 2J3KL, 3M, 3NO), cambulă cenușie (în diviziunile 3L și 3NO), cambulă americană (în diviziunile 3M și 3LNO), calmar roșu nordic (în subzonele 3 și 4), cambulă cu coada galbenă (în diviziunile 3LNO), halibut negru (în diviziunile 3LMNO), vulpi-de-mare (în diviziunile 3LNO), sebastă (în diviziunile 3LN, 3M, 3O și subzona 2, diviziunile 1F și 3K), merluciu alb (în diviziunile 3NO) și crevete nordic (în diviziunile 3LNO). Este necesar să se clarifice situațiile în care obligația de debarcare nu ar trebui să se aplice, pentru a asigura respectarea de către Uniune a obligațiilor sale internaționale și a crea certitudine juridică pentru pescari.
            
         
               (11)
            
            
               Este necesar să se rectifice denumirea zonei NAFO în care măsurile prevăzute de Regulamentul delegat (UE) 2015/98 sunt destinate să se aplice, prin înlocuirea termenului „zona Convenției NAFO” cu „zona de reglementare a NAFO” în regulamentul respectiv.
            
         
               (12)
            
            
               Prin urmare, Regulamentul delegat (UE) 2015/98 ar trebui modificat în consecință.
            
         
               (13)
            
            
               Având în vedere calendarul stabilit la articolul 15 alineatul (1) din Regulamentul (UE) nr. 1380/2013, prezentul regulament ar trebui să intre în vigoare imediat după publicare,
            
         ADOPTĂ PREZENTUL REGULAMENT:
   Articolul 1
   Regulamentul delegat (UE) 2015/98 se modifică după cum urmează:
   
               1.
            
            
               Articolul 2 se modifică după cum urmează:
               
                           (a)
                        
                        
                           punctul 1 se înlocuiește cu următorul text:
                           
                                       „1.
                                    
                                    
                                       «zona de reglementare a NAFO» înseamnă zona definită la articolul I alineatul (2) din Convenția privind viitoarea cooperare multilaterală pentru pescuit în Atlanticul de Nord-Vest (Convenția NAFO).”;
                                    
                                 
                     
                           (b)
                        
                        
                           punctul 2 se elimină.
                        
                     
         
               2.
            
            
               Capitolul III din Regulamentul delegat (UE) 2015/98 se înlocuiește cu următorul text:
               „CAPITOLUL III
               
                  ZONA DE REGLEMENTARE A NAFO
               
               Articolul 6
               Calcularea limitelor capturilor accidentale
               (1)   Limitele capturilor accidentale menționate în prezentul regulament se aplică stocurilor (combinații de specii și diviziune) enumerate în anexa I.A la măsurile de conservare și executare ale NAFO.
               (2)   Pentru fiecare stoc, calcularea procentului capturilor accidentale menționate în prezentul regulament se bazează pe raportul dintre capturile din stocul respectiv păstrate la bord și totalul capturilor din toate stocurile păstrate la bord.
               (3)   Limitele și procentele menționate în prezentul regulament se referă la greutatea capturilor păstrate la bord la momentul inspecției și se calculează pentru fiecare diviziune, pe baza cifrelor care figurează în jurnalul de pescuit. Prin derogare, calcularea nivelurilor de capturi accidentale de specii demersale nu include capturile de crevete nordic din volumul total al capturilor de la bord.
               Articolul 6a
               Derogări generale pentru zona de reglementare a NAFO
               (1)   Prin derogare de la articolul 15 alineatul (1) din Regulamentul (UE) nr. 1380/2013, peștele capturat în zona de reglementare a NAFO peste limitele de captură alocate printr-un act al Uniunii cu caracter juridic obligatoriu nu se păstrează la bord.
               (2)   Prin derogare de la articolul 15 alineatul (1) din Regulamentul (UE) nr. 1380/2013, se aplică articolul 4 alineatul (2) din Regulamentul (CE) nr. 1386/2007, care interzice păstrarea la bord a capturilor accidentale de peste 1 250 kg sau 5 %, reținându-se valoarea mai mare, din specii pentru care limita de captură este stabilită la 0 de un act al Uniunii cu caracter juridic obligatoriu.
               (3)   Prin derogare de la articolul 15 alineatul (1) din Regulamentul (UE) nr. 1380/2013, se aplică articolul 10 din Regulamentul (CE) nr. 1386/2007, care prevede aruncarea imediat în mare a peștelui sub dimensiunile minime stabilite în anexa III la regulamentul respectiv.
               Articolul 6b
               Cod din diviziunile NAFO 3NO
               Prin derogare de la articolul 4 alineatul (2) din Regulamentul (CE) nr. 1386/2007, atât timp cât limita de captură este stabilită la 0 de un act al Uniunii cu caracter juridic obligatoriu, capturile accidentale de cod din diviziunile NAFO 3NO de peste 1 000 kg sau 4 %, reținându-se valoarea mai mare, nu se păstrează la bord.
               Articolul 6c
               Cambulă americană din diviziunile NAFO 3LNO
               Prin derogare de la articolul 4 alineatul (2) din Regulamentul (CE) nr. 1386/2007, atât timp cât limita de captură este stabilită la 0 de un act al Uniunii cu caracter juridic obligatoriu, capturile accidentale de cambulă americană din diviziunile NAFO 3LNO în cadrul pescuitului direcționat de cambulă cu coada galbenă de peste 15 % nu se păstrează la bord.
               Articolul 6d
               Cambulă cu coada galbenă din diviziunile NAFO 3LNO
               (1)   Prin derogare de la articolul 4 alineatul (2) din Regulamentul (CE) nr. 1386/2007, atât timp cât limita de captură este stabilită la 0 de un act al Uniunii cu caracter juridic obligatoriu, capturile accidentale de cambulă cu coada galbenă din diviziunile NAFO 3LNO de peste 2 500 kg sau 10 %, reținându-se valoarea mai mare, nu se păstrează la bord.
               (2)   După epuizarea limitei de captură pentru cambula cu coada galbenă alocate de NAFO părților contractante fără o parte specifică din stoc, capturile accidentale de cambulă cu coada galbenă de peste 1 250 kg sau 5 %, reținându-se valoarea mai mare, nu se păstrează la bord.
               Articolul 6e
               Sebastă din diviziunea NAFO 3M
               În timp ce pescuitul direcționat de sebastă în diviziunea NAFO 3M este închis temporar, deoarece s-a atins 50 % din limita de captură anuală, capturile accidentale de sebastă în diviziunea NAFO 3M de peste 1 250 kg sau 5 %, reținându-se valoarea mai mare, nu se păstrează la bord.”
            
         Articolul 2
   Intrarea în vigoare
   Prezentul regulament intră în vigoare în ziua următoare datei publicării în Jurnalul Oficial al Uniunii Europene.
   
      Prezentul regulament este obligatoriu în toate elementele sale și se aplică direct în toate statele membre.
      Adoptat la Bruxelles, 18 aprilie 2017.
      
         
            Pentru Comisie
         
         
            Președintele
         
         Jean-Claude JUNCKER
      
   
   
      (1)  JO L 354, 28.12.2013, p. 22.
   
      (2)  Regulamentul (CE) nr. 1386/2007 al Consiliului din 22 octombrie 2007 de instituire a unor măsuri de conservare și executare care se aplică în zona de reglementare a Organizației de Pescuit în Atlanticul de Nord-Vest (JO L 318, 5.12.2007, p. 1).
   
      (3)  Regulamentul (CEE) nr. 3179/78 al Consiliului din 28 decembrie 1978 privind semnarea de către Comunitatea Economică Europeană a Convenției asupra viitoarei cooperări multilaterale în zonele de pescuit din Atlanticul de Nord-Vest (JO L 378, 30.12.1978, p. 1).
   
      (4)  Regulamentul delegat (UE) 2015/98 al Comisiei din 18 noiembrie 2014 privind punerea în aplicare a obligațiilor internaționale ale Uniunii, astfel cum sunt menționate la articolul 15 alineatul (2) din Regulamentul (UE) nr. 1380/2013 al Parlamentului European și al Consiliului, în cadrul Convenției internaționale pentru conservarea tonului din Oceanul Atlantic și al Convenției privind viitoarea cooperare multilaterală pentru pescuit în Atlanticul de Nord-Vest (JO L 16, 23.1.2015, p. 23).